<classify> MSHAMBULIAJI Donald Ngoma ambaye juzi alianza mazoezi ya pamoja na wenzake ameonesha mabadiliko makubwa akiwa ametoka kupona huku kocha wa timu hiyo, Hans van Der Pluijm akieleza anavyotamani mshambuliaji huyo aanze kazi mapema. Ngoma ambaye amesajiliwa Azam mwanzoni mwa msimu huu akitokea Y anga, ametua katika timu hiyo akiwa majeruhi kisha kufanyiwa matibabu na kuwekwa kwenye programu maalum na sasa amemaliza programu hizo na kuanza taratibu katika mazoezi ya pamoja na wenzake.Pluijm aliliambia gazeti hili jana, amekuwa akifuatilia mwenendo wa mchezaji huyo raia wa Zimbabwe, lakini alipofikia sasa amekuwa akimfuatilia hatua kwa hatua kuona anarejea mapema na kutoa huduma yake ya kutikisa nyavu ambayo kila mmoja anaifahamu. Amekuwa na maendeleo mazuri, imekuwa kitu kizuri kwa sasa kuona anazidi kuwa bora kila siku.Ni suala la furaha kuona akijiunga tena nasi ingawa siwezi kusema au kutabiri ni kwamba atakuwa fiti kabisa kwa haraka kiasi gani lakini inavutia kuona amerejea. Uzuri ni kwamba anajulikana ni mzuri kiasi gani akiwa katika mechi, hilo amelionesha akiwa hapa hapa kwa hiyo kurejea kwake inafahamika ni kitu gani anakuja kuleta uwanjani. Kitu ambacho kila mmoja anakitamani kwa mshambuliaji kama yeye, alisema Pluijm.  <topic>: KITAIFA 